b'\n_START_ARTICLE_\nIvo Pogoreli\xc4\x87\n_START_PARAGRAPH_\nIvo Pogoreli\xc4\x87 (s. 20. lokakuuta 1958 Belgrad) on kroatialainen pianisti.\n_START_SECTION_\nUra\n_START_PARAGRAPH_\nPogoreli\xc4\x87 aloitti pianonsoiton opintonsa Belgradissa ollessaan 7-vuotias. Viisi vuotta my\xc3\xb6hemmin h\xc3\xa4n siirtyi Moskovaan, jossa h\xc3\xa4n my\xc3\xb6hemmin valmistui Moskovan konservatoriosta. Vuosina 1980\xe2\x80\x931996 Pogoreli\xc4\x87 oli naimisissa pianisti Aliza Kezeradzen kanssa, jonka johdolla h\xc3\xa4n oli aiemmin my\xc3\xb6s opiskellut._NEWLINE_Pogoreli\xc4\x87 voitti vuonna 1978 Casagrande-kilpailun Italian Terniss\xc3\xa4 ja vuonna 1980 Montrealin kansainv\xc3\xa4lisen musiikkikilpailun. H\xc3\xa4n osallistui vuonna 1980 my\xc3\xb6s Kansainv\xc3\xa4liseen Fr\xc3\xa9d\xc3\xa9ric Chopin -pianokilpailuun Varsovassa, mutta karsiutui kolmannella kierroksella. Protestiksi argentiinalainen Martha Argerich l\xc3\xa4hti tuomaristosta._NEWLINE_Pogoreli\xc4\x87 piti ensimm\xc3\xa4isen resitaalinsa New Yorkin Carnegie Hallissa vuonna 1981. My\xc3\xb6hemmin samana vuonna h\xc3\xa4n esiintyi my\xc3\xb6s Lontoossa. H\xc3\xa4n on esiintynyt muun muassa Bostonin sinfoniaorkesterin, Lontoon sinfoniaorkesterin, Chicagon sinfoniaorkesterin, Wienin filharmonikkojen, Berliinin filharmonikkojen ja Pariisin orkesterin kanssa. H\xc3\xa4n on tehnyt levytyksi\xc3\xa4 Bachin, Beethovenin, Brahmsin, Chopinin, Lisztin, Mozartin, Musorgskin, Prokofjevin, Rahmaninovin, Ravelin, Scarlattin, Skrjabinin ja T\xc5\xa1aikovskin teoksista.'